România investește în inteligenţa artificială. Primul institut de cercetare va funcționa la Cluj Napoca
- Ionel Sclavone
- 25 mai 2024, 21:38
Inteligența artificială este un domeniu de pionierat care oferă o multitudine de oportunități. Majoritatea statelor fac investiții în dezvoltarea acestor tipuri de tehnologii cu o multitudine de aplicații.
România va avea propriul institut de cercetare a tehnologiilor bazate pe IA. Acesta va fi înființat la Cluj Napoca și va funcționa în cadrul Universității Tehnice, datorită unei investiții de peste 105 milioane de lei.
Inteligența artificială în România
Ministrul Finanțelor Publice, Marcel Boloș, a anunțat înființarea primului institut de cercetare în acest domeniu. Specialiștii care vor lucra în institutul de cercetare în inteligența artificială vor putea dezvolta tehnologii și soluții cu aplicare în viața de zi cu zi. Marcel Boloș a precizat că viitorul institut va colabora cu parteneri internaționali și va forma specialiști de top în domeniu.
„Vedem zi de zi potenţialul AI de a transforma multiple domenii, de la sănătate şi educaţie, la securitate şi administraţie publică. Prin intermediul acestui institut, România va putea să-şi dezvolte propriile soluţii tehnologice, să colaboreze cu parteneri internaţionali şi să formeze specialişti de top în domeniu”, a anunțat ministrul Marcel Boloș, pe Facebook.
Lucrările de construcție la viitorul institut de cercetare au fost inaugurate vineri. Marcel Boloș s-a arătat mândru că a fost implicat în dezvoltarea acestui proiect de dezvoltare a tehnologiilor bazate pe inteligența artificială. El s-a arătat convins că aplicațiile dezvoltate aici vor aduce beneficii economice importante.
„Ca ministru de Finanţe, sunt mândru să susţin acest proiect ambiţios, care va genera beneficii economice semnificative”, a mai spus ministrul Finanțelor.
Institutul va oferi noi oportunități
Ministrul Cercetării, Bogdan Gruia Ivan, a precizat că Centrul de Inteligență Artificială va oferi studenţilor şi cercetătorilor resurse de ultimă generaţie. Totodată aceștia vor avea șansa să lucreze la proiecte cu impact global.
„Colaborările de prestigiu, cum este cea cu Lockheed Martin, companie de top în domeniile aerospaţial, tehnologic şi militar, va fi un mare avantaj pentru noi. Inteligenţa artificială reprezintă viitorul tehnologiei şi va revoluţiona modul în care trăim şi muncim”, a transmis Bogdan Gruia Ivan.
În acest sens, ministrul a dat exemple de domenii în care urmează să fie folosite aplicațiile bazate pe IA. Potrivit spuselor sale, viitorul institut va un catalizator pentru schimbări tehnologice. Aici vor fi pregătite generațiile viitoare de inovatori şi lideri în tehnologie
„De la automatizarea proceselor de afaceri până la îmbunătăţirea serviciilor publice şi crearea de soluţii personalizate pentru cetăţeni şi companii, posibilităţile sunt nelimitate. Centrul de Inteligență Artificială de la Universitatea Tehnică Cluj-Napoca va fi un catalizator pentru aceste schimbări, pregătind generaţiile viitoare de inovatori şi lideri în tehnologie”, a spus ministrul Cercetării.
Inteligența Artificială la Cluj Napoca
Ministrul Cercetării a declarat că în Cluj-Napoca activează peste 1.200 de companii în domeniul IT. Acestea oferă locuri de muncă pentru numeroși specialiști care pot fi implicați în dezvoltarea proiectelor bazate pe inteligența artificială.
Contractul de investiții are o valoare de 105,095,830 lei, cu TVA inclus. Angajamentul a fost atribuit asocierii Kesz Construcţii România SRL (ca lider) - SDC Proiect SRL (asociat). Centrul de dezvoltare a tehnologiilor bazate pe inteligența artificială va fi amplasat în campusul universitar.